Dis warm. Baie warm. Dawie moes saam met sy Mensmamma oor die straat stap na die ander blyplek. Hy wonder wat is aan die gang. Deur die dag is hulle by die huis. Saans as dit donker is, stap almal oor die straat en dan gaan slaap hulle daar. Môre-oggend moet hulle weer terug oor die straat. Dikwels word daar dan deur die loop van die dag oor die straat gestap na die ander blyplek toe. En elke keer moet daardie verduiwelse leiband aangesit word. Hulle weet mos hy hou nie daarvan nie. As hy sy voete so laat skuur of net gaan lê moet hulle moes besef hy wil nie saamgaan nie!
Maar hier is hy en Mensmamma nou in die ander huis. Mensmamma is buite besig. Sy noem dit die tuin. Sy knip en vee en drink baie water. Hy kry ook water in die holte van haar hand. Dis lekker. Maar Dawie wil nie buite wees nie. Dis warm en hy is lus vir slaap. Mens slaap mos in die huis op die vloer. Dus wag hy net tot Mensmamma haar rug draai. Dan glip in hy in huis toe. Dis heerlik koel en hy kan bietjie rus. Buitendien is Verwer daar. Verwer gee ook lekker drukkies en gee nie om as hy oor sy bene hardloop nie.